proxectonos/corpus_dominio_legal_administrativo_tmp huggingface dataset:
ORDE do 9 de xuño de 2006 pola que se declara a alleabilidade dun predio da Comunidade Autónoma de Galicia pertencente ao fondo de terras da zona de concentración parcelaria de Santa Baia de Vedra (número 770).
CONSELLERÍA DO MEDIO RURAL — III. OUTRAS DISPOSICIÓNS — 07/07/2006

O artigo 31.3º, da Lei 12/2001, do 10 de setembro, de modificación da Lei de concentración parcelaria para Galicia, sinala que a consellería competente en materia de agricultura está autorizada para exercer as funcións dominicais sobre o fondo de terras segundo o establecido na lexislación patrimonial, sen prexuízo do informe previo da Consellería de Economía e Facenda para os actos de disposición sobre bens inmobles.
Con data 19 de setembro de 2005, o Concello de Vedra (A Coruña) solicitou a cesión gratuíta en propiedade do predio nº 770 da zona de concentración parcelaria de Sta. Baia de Vedra (Vedra-A Coruña) que pertence á Comunidade Autónoma de Galicia
en virtude da acta complementaria de reorganización da propiedade da zona de concentración parcelaria de Sta. Baia de Vedra de data 3 de agosto de 1999, pola que pasaron á titularidade da Comunidade Autónoma de Galicia as terras sobrantes da antedita zona de concentración, entre a que se encontra o predio nº 770.
Unha vez obtida a inscrición no correspondente rexistro da propiedade do citado ben inmoble, procede declarar a súa alleabilidade de conformidade co disposto no artigo 24 da Lei 3/1985, do 12 de abril, do patrimonio da Comunidade Autónoma de Galicia, e no artigo 60 do Decreto 50/1989, do 9 de marzo, polo que se aproba o seu regulamento, co obxecto de posibilitar o tráfico deste ben patrimonial.
En virtude do anteriormente exposto e tendo en conta a memoria xustificativa da Secretaría Xeral da Consellería do Medio Rural e despois do informe favorable da Consellería de Economía e Facenda,
DISPOÑO:
Artigo único.-Declárase a alleabilidade do ben inmoble que se describe:
Predio nº 770 da zona de concentración parcelara de Sta. Baia de Vedra, municipio de Vedra (A Coruña), labradío e monte no sitio de Monte de Veiga, parroquia de Sta. Baia, concello de Vedra (A Coruña), que ten unha superficie de 8.670 m, que estrema: norte, Amelia Estévez Freiría e outro (774); sur, camiño; leste, Emilia Cutrín Fernández (763), descoñecidos (764-1) e outros propietarios (predios nº 764-2, 765, 766, 767, 768 e 769); oeste, Manuel Pazos Blanco (771). Inscrito no Rexistro da Propiedade nº 1 de Santiago de Compostela, tomo 1343, libro 124, folio 13, predio nº 13.412.
Santiago de Compostela, 9 de xuño de 2006.
Alfredo Suárez Canal
Conselleiro do Medio Rural
RESOLUCIÓN do 3 de xullo de 2006 pola que se modifican as bases para a xestión económico-financeira do Instituto Galego de Promoción Económica (Igape).
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 11/07/2006

O Consello de Dirección do Igape, mediante acordo do 30 de marzo de 2000, aprobou as bases para a xestión económico-financeira do instituto (DOG nº 81, do 27 de abril), como instrumento delimitador dun marco estable de regulación da totalidade dos procesos de xestión económico-financeira e dun contorno competencial definido no ámbito orzamentario, co obxectivo último de acadar unha xestión máis áxil e axeitada aos principios de economía, eficacia e demais reitores da actividade administrativa.
A referida regulación distribúe entre o presidente e o director as competencias en materia de modificacións orzamentarias, atribuíndo ao presidente as máis significativas cualitativa e cuantitativamente.
Non obstante, o volume da actividade administrativa da Consellería de Economía e Facenda, da que é titular o presidente do instituto, así como a do propio Igape, implica unha carga de funcións que aconsella modificar o actual marco competencial, ampliando as atribucións do director, en consonancia coa súa configuración de órgano a quen lle corresponde a xestión ordinaria do instituto.
Por todo o que antecede, e de conformidade coas facultades que teño conferidas
RESOLVO:
Primeiro.-Publicar a seguinte modificación, acordada polo Consello de Dirección do Igape na súa xuntanza do 29 de xuño de 2006, das bases para a xestión económico-financeira do Instituto Galego de Promoción Económica (Igape):
Primeiro.-Modifícase a base 4ª, punto II, parágrafos quinto e sexto das bases de xestión económico-financeira do Igape, que quedan redactados do seguinte xeito:
«Corresponderá ao director xeral do Igape a aprobación dos incrementos ou minoracións, distintos dos regulados polo artigo 83.5º do texto refundido da LRF, que serán propostos polo secretario xeral, por propia iniciativa ou a instancia das áreas afectadas.
Con carácter xeral, o director xeral do Igape tamén poderá acordar reaxustes internos entre programacións, por proposta da secretaría xeral, por iniciativa propia ou do correspondente responsable de área, coa finalidade de adecualas ás necesidades reais, en cada momento».
Segundo.-Esta resolución entrará en vigor ao día seguinte da súa publicación no Diario Oficial de Galicia.
Santiago de Compostela, 3 de xullo de 2006.
José Antonio Delgado Arce
Director xeral do Instituto Galego de Promoción
Económica
CORRECCIÓN de erros.-Orde do 11 de maio de 2006 pola que se establece o Plan de recuperación do polbo (Octopus vulgaris) e se regulan as bases e a convocatoria para a concesión de compensacións financeiras aos propietarios e tripulantes de buques dedicados a captura de polbo, afectados pola paralización temporal da súa actividade.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 11/07/2006

Advertidos erros na dita orde, publicada no DOG nº 92, do luns 15 de maio de 2006, cómpre facer as oportunas correcións:
Ná páxina 7.737, artigo 12.3º, onde di: «A presentación da solicitude suporá a autorización ao órgano xestor para obter dos organismos competentes os certificados de que está ao día no cumprimento das obrigas tributarias e non ten débedas pendentes de pagamento á Xunta de Galicia ...», debe dicir: «A presentación da solicitude suporá a autorización ao órgano xestor para obter dos organismos competentes os certificados de que está ao día no cumprimento das obrigas tributarias e de Seguridade social e non ten débedas pendentes de pagamento á Xunta de Galicia ...».
CORRECCIÓN de erros.-Resolución do 22 de maio de 2006 pola que se fai pública a relación de galardoados co IV Premio Galicia Innovación Júnior.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 11/07/2006

Advertidos erros na citada resolución publicada no Diario Oficial de Galicia nº 113, do 14 de xuño, cómpre facer as seguintes correccións:
Na categoría de mozos e mozas de 12 a 15 anos, no que se refire aos accésits, dotados cada un deles cunha cámara dixital, incluír o mozo que se relaciona no traballo que se indica:
-Galaktionov, Daniil: Hidropiano de percusión.
Na categoría de mozos e mozas de 16 a 18 anos, nos accésits, dotados cada un deles cun reprodutor de música dixital con disco duro ou memoria flash, incluír o mozo que se relaciona no traballo que se indica:
-Canzobre Castelo, Lucas: Sebas: servizo de extracción de lixo.
CORRECCIÓN de erros.-Orde do 26 de xuño de 2006 pola que se ditan instrucións para a elaboración dos orzamentos xerais da Comunidade Autónoma de Galicia para o ano 2007.
CONSELLERÍA DE ECONOMÍA E FACENDA — III. OUTRAS DISPOSICIÓNS — 11/07/2006

Advertidos erros na referida orde, publicada no Diario Oficial de Galicia nº 125, do 30 de xuño de 2006, cómpre facer as seguintes correccións:
Na páxina 10.498, na primeira columna, fila 50, onde di: «e as relativas aos capítulos III e IX, que achegará», debe dicir: «e as relativas aos capítulos III e IX da sección 22, que achegará».
Na páxina 10.505, na segunda columna, na liña 8, onde di: «874 Achegas á conta de capital de sociedades mercantís», debe dicir: «871 Achegas á conta de capital de sociedades mercantís».
Na páxina 10.505, na segunda columna, na liña 10, onde di: «878 Achegas á conta de capital de consorcios participados maioritariamente», debe dicir: «872 Achegas á conta de capital de consorcios participados maioritariamente».
Na páxina 10.505, na segunda columna, na liña 12, onde di: «882 Achegas á conta de capital de fundacións públicas da comunidade autónoma», debe dicir: «873 Achegas á conta de capital de fundacións públicas da comunidade autónoma».
Na páxina 10.505, na segunda columna, na liña 14, onde di: «886 Achegas á conta de capital doutros entes públicos», debe dicir: «874 Achegas á conta de capital doutros entes públicos».
Na páxina 10.505 no anexo III Estrutura funcional e de programas, na quinta columna, segunda fila onde di: «111A Actividade lexislativa», debe dicir: «111B Actividade lexislativa».
Na páxina 10.505 no anexo III Estrutura funcional e de programas, na quinta colunna, cuarta fila, onde di: «111B Control externo do sector público», debe dicir: «111C Control externo do sector público».
Na páxina 10.507, no segundo cadro, na fila 8 da columna 5, onde di: «515A Infraestruturas pesqueiras», debe dicir: «514A Infraestruturas pesqueiras».
Na páxina 10.507, no segundo cadro na columna 3 da última fila, onde di: «5.7.1.Soportes estatísticos. 571A Elaboración e difusión estatística», debe dicir: «5.8.1.Soportes estatísticos. 581A Elaboración e difusión estatística».
Na páxina 10.510, na primeira columna, fila 51, onde di: «Servizo 04. Centro de Desenvolvemento Sostible», debe dicir: «Servizo 04. Dirección Xeral de Desenvolvemento Sostible».
Na páxina 10.519 no cadro nº 1 debe suprimirse o numeral 5 xa que o seu contido forma parte do punto 4.
CONSELLERÍA DE POLÍTICA TERRITORIAL, OBRAS PÚBLICAS
E TRANSPORTES
RESOLUCIÓN do 30 de xuño de 2006, da Dirección Xeral de Formación Profesional e Ensinanzas Especiais, pola que se procede a nomear e facer pública a composición do tribunal que deberá xulgar as probas extraordinarias de acceso aos ciclos formativos de formación profesional específica de grao medio para o curso 2006-2007.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 11/07/2006

Publicada a Resolución do 20 de xuño de 2006, da Dirección Xeral de Formación Profesional e Ensinanzas Especiais, pola que se convocan con carácter extraordinario probas de acceso a ciclos formativos de grao medio de formación profesional específica, procede facer pública a composición do tribunal único establecido no artigo 6.2 da Orde do 1 de abril de 2002, pola que se regulan as probas de acceso aos ciclos formativos de formación profesional específica.
En consecuencia, esta dirección xeral,
RESOLVE:
Primeiro.-Facer pública a composición do tribunal único que deberá xulgar as probas extraordinarias de acceso aos ciclos formativos de formación profesional específica de grao medio para o curso 2006-2007, que figuran no anexo desta resolución.
Santiago de Compostela, 30 de xuño de 2006.
Antonio Vázquez Vázquez
Director xeral de Formación Profesional
e Ensinanzas Especiais
ANEXO
Presidente: Manuel Corredoira López, inspector da Consellería de Educación e Ordenación Universitaria.
Vogais:
Xesús Cociña Souto, profesor de ensino secundario.
Amparo Martínez Besada, profesora de ensino secundario.
Carmen Meiriño González, profesora de ensino secundario.
Luís Manuel Álvarez Martínez, inspector da Consellería de Educación e Ordenación Universitaria.
Suplentes:
Presidente: Alfonso González González, inspector da Consellería de Educación e Ordenación Universitaria.
Vogais:
Serafín Vázquez Alvares, profesor de ensino secundario.
Rosa Fernández Rodríguez, profesora de ensino secundario.
Juan Granados Loureda, profesor de ensino secundario.
José Fisteos Suengas, inspector da Consellería de Educación e Ordenación Universitaria.
ORDE do 5 de xullo de 2006 pola que se publica a anulación do nomeamento de Elena Rivo López como membro do Consello Social da Universidade de Vigo feito pola Orde do 20 de xaneiro de 2005.
CONSELLERÍA DE EDUCACIÓN E ORDENACIÓN UNIVERSITARIA — II. AUTORIDADES E PERSOAL — 11/07/2006

Pola Orde do 19 de novembro de 2003 (DOG do 24 de novembro) faise pública a composición inicial do Consello Social da Universidade de Vigo. Esta foi modificada pola Orde do 20 de xaneiro de 2005 para nomear a Elena Rivo López como representante do Concello de Ourense no Consello Social da Universidade de Vigo.
Na Lei orgánica 6/2001, do 21 de decembro, de universidades (artigo 14.3º) e no Regulamento de organización e funcionamento do Consello Social da Universidade de Vigo (artigo 8) establécese que os membros do Consello Social en representación dos intereses sociais, non poderán ser membros da propia comunidade universitaria.
Con data do 26 de outubro de 2005 a sección sindical FETE/UGT-Universidade de Vigo interpón un recurso perante a conselleira de Educación e Ordenación Universitaria no que denuncia que Elena Rivo López incorre en causa de incompatibilidade para ser membro do Consello Social.
O 11 de abril de 2006 a conselleira de Educación e Ordenación Universitaria estima o recurso de reposición dado que Elena Rivo López incorre en causa de incompatibilidade para o seu nomeamento pola súa condición de profesora en activo na Universidade de Vigo. Como consecuencia, procederase á anulación do nomeamento de Elena Rivo López como membro do Consello Social da Universidade de Vigo mediante a tramitación dunha orde que posteriormente sairá publicada no DOG.
O 18 de abril de 2006 notifícase a resolución aos interesados, participándolle que contra a resolución do recurso de reposición, poderán interpoñer recurso contencioso-administrativo no prazo de dous meses perante a Sala do Contencioso-Administrativo do Tribunal Superior de Xustiza de Galicia, de conformidade co disposto na Lei 29/1998, do 13 de xullo, reguladora da xurisdición contencioso-administrativa.
En consecuencia,
DISPOÑO:
Artigo único.-Publicar a anulación do nomeamento de Elena Rivo López, feito pola Orde do 20 de xaneiro de 2005, como membro do Consello Social da Universidade de Vigo.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 5 de xullo de 2006.
Laura Sánchez Piñón
Conselleira de Educación e Ordenación
Universitaria
CORRECCIÓN de erros.-Orde do 28 de xuño de 2006 pola que se regula a adscrición de forma temporal, en comisión de servizo e a petición da interesada ou interesado, dos funcionarios dos corpos docentes en centros dependentes da Consellería de Educación e Ordenación Universitaria, en atención a situacións de conciliación da vida familiar e laboral.
CONSELLERÍA DE EDUCACIÓN E ORDENACIÓN UNIVERSITARIA — I. DISPOSICIÓNS XERAIS — 06/07/2006

Advertido erro na devandita orde publicada no DOG nº 125, do 30 de xuño de 2006, na páxina 10.460 anúlase o anexo I e substitúese polo seguinte:
ORDE do 15 de xuño de 2006 pola que se dispón o cesamento dun membro do Comité Ético de Investigación Clínica de Galicia.
CONSELLERÍA DE SANIDADE — II. AUTORIDADES E PERSOAL — 05/07/2006

Os comités éticos de investigación clínica son os encargados de informar todos os ensaios clínicos que se realicen dentro do seu ámbito territorial. Os ensaios clínicos e os comités éticos de investigación clínica regúlanse na comunidade autónoma polo Decreto 32/1996, do 25 de xaneiro.
A Orde do 11 de xullo de 1996 pola que se crea o Comité Ético de Investigación Clínica de Galicia, no seu artigo 3, dispón que a composición do comité se axustará ao establecido no Decreto 32/1996, e que os seus membros serán nomeados por orde da Consellería de Sanidade.
En consecuencia, en virtude das facultades que me confire o artigo 38 da Lei 1/1983, do 22 de febreiro, reguladora da Xunta e do seu presidente, reformada pola Lei 11/1988, do 20 de outubro, a Orde do 11 de xullo de 1996, e a disposición adicional primeira do Decreto 32/1996, do 25 de xaneiro, polo que se regula a realización de ensaios clínicos na Comunidade Autónoma de Galicia, por proposta da Subdirección Xeral de Farmacia e Produtos Sanitarios do Servizo Galego de Saúde,
DISPOÑO:
Artigo único.-Cesa, por petición propia, como membro do Comité Ético de Investigación Clínica de Galicia, creado pola Orde do 11 de xullo de 1996, a persoa que se relaciona no anexo.
Santiago de Compostela, 15 de xuño de 2006.
María José Rubio Vidal
Conselleira de Sanidade
ANEXO
Persoa que cesa como membro do CEIC de Galicia: David Simón Lorda, médico especialista en psiquiatría do Complexo Hospitalario de Ourense.
RESOLUCIÓN do 13 de xuño de 2006 pola que se lle dá publicidade aos avais concedidos polo Instituto Galego de Promoción Económica (Igape).
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 05/07/2006

O artigo 13.2º do Decreto 284/1994, do 15 de setembro, de regulación de avais do Instituto Galego de Promoción Económica establece que aos avais
concedidos polo Igape se lles dará publicidade no Diario Oficial de Galicia.
En virtude do exposto anteriormente,
RESOLVO:
Un.-Darlles publicidade aos avais concedidos polo Consello de Dirección do Instituto Galego de Promoción Económica (Igape):
-Aval por importe máximo de 1.650.000 euros á empresa Treves Galicia, S.L.U., concedido o 19 de xullo de 2005.
-Liña de avais cun límite de risco máximo de 1.250.000 euros á empresa Intelsis Sistemas Inteligentes, S.A., concedido o 19 de xullo de 2005 e modificado o 22 de decembro de 2005.
-Aval por importe máximo de 2.375.901 euros á empresa Mantenimiento y Conservaciones Ibéricas, S.L. (Maconsi), concedido o 19 de xullo de 2005.
-Aval por importe máximo de 430.000 euros á empresa Volvoreta, S.A., concedido o 2 de marzo de 2006.
Dous.-Darlles publicidade aos avais concedidos mediante resolución do director xeral do Igape en virtude do convenio polo que se establece unha liña de avais do Igape para financiar a adquisición de dereitos de pesca por parte de agrupacións de produtores para o acceso da flota galega a caladoiros:
-Aval por importe máximo de 535.000 euros á empresa Arrastreros Asociados, A.I.E.
-Aval por importe máximo de 595.000 euros á empresa Arrastreros Coruñeses, A.I.E.
-Aval por importe máximo de 514.047,06 euros á empresa Organización de Productores de Pesca Fresca del Puerto de La Coruña.
-Aval por importe máximo de 90.151,82 euros á empresa Arrastreros de Gran Sol Asociados, A.I.E.
-Aval por importe máximo de 1.202.500 euros á empresa Derechos de Pesca 2005, A.I.E.
Santiago de Compostela, 13 de xuño de 2006.
José Antonio Delgado Arce
Director xeral do Instituto Galego de Promoción Económica
ORDE do 6 de xuño de 2006 pola que se acorda a cesión da propiedade do vehículo automóbil C-9089-BG, propiedade da Xunta de Galicia, a favor do Concello de Laza (Ourense).
CONSELLERÍA DE SANIDADE — III. OUTRAS DISPOSICIÓNS — 05/07/2006

A Consellería de Sanidade da Xunta de Galicia, para mellorar a prestación da asistencia sanitaria na comunidade autónoma concedeu, con data 19 de maio de 1994, un permiso de utilización temporal a favor do Concello de Laza, dun vehículo ambulancia da súa propiedade. O dito vehículo, en virtude do tempo transcorrido, non é útil na actualidade para a realización de labores de ambulancia e, de acordo co Decreto 42/1998, do 15 de xaneiro, polo que se regula o transporte sanitario, excede o tempo máximo establecido para o seu destino a fins sanitarios. Por todo isto, o Concello de Laza (Ourense) solicitou a cesión do dito vehículo, para ser destinado a outros fins que redunden no interese xeral do municipio.
Con este fin, a Consellería de Sanidade da Xunta de Galicia tramitou o expediente de cesión do dito vehículo, de conformidade co disposto no artigo 35 bis da Lei 3/1985, do 12 de abril, do patrimonio da Comunidade Autónoma galega, e no artigo 96 bis do seu regulamento, aprobado polo Decreto 50/1989, do 9 de marzo, engadido polo Decreto 238/1998, do 24 de xullo (DOG nº 156, do 13 de agosto), e polo Decreto 180/2003, do 27 de febreiro (DOG nº 52, do 14 de marzo).
Por todo o exposto e en uso das facultades que me confire o artigo 38 da Lei 1/1983, do 22 de febreiro, reguladora da Xunta e do seu presidente, reformada pola Lei 11/1988, do 20 de outubro,
DISPOÑO:
Artigo 1º.-Esta orde ten por obxecto acordar a cesión do vehículo Nissan Vanette C-9089-BG, a favor do Concello de Laza (Ourense).
Artigo 2º.-A cesión queda sometida ás seguintes cláusulas:
a) O ben cedido destinarase a fins de utilidade pública ou interese social do concello tal e como exixe o artigo 96 bis do Decreto 50/1989, do 9 de marzo, e o 35 bis da Lei 3/1985, do 12 de abril, do patrimonio da comunidade autónoma.
b) Coa cesión outorgaráselle ao concello a propiedade do vehículo, comprometéndose este a realizar ante a Xefatura Provincial de Tráfico os trámites precisos para o cambio da titularidade do vehículo.
c) O concello procederá a retirar do vehículo todo anagrama ou rotulación que puidese identificalo como vehículo sanitario, así como aboar os gastos que puidese orixinar a transformación do dito vehículo.
Artigo 3º.-A cesión formalizarase mediante acta subscrita polo secretario xeral da Consellería de Sanidade e o órgano competente do Concello de Laza, debendo constar nela o acordo de cesión e a aceptación do cesionario.
Disposición derradeira
A Consellería de Sanidade, a través do seu órgano competente, realizará os trámites necesarios para a efectividade de canto se dispón na presente orde.
Santiago de Compostela, 6 de xuño de 2006.
María José Rubio Vidal
Conselleira de Sanidade
ORDE do 21 de xuño de 2006 pola que se modifica a do 6 de abril, pola que se establecen as bases polas que se rexerá a concesión de subvencións a entidades de iniciativa social para investimento, mantemento e promoción de actividades e programas de servizos sociais e se procede á súa convocatoria.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 03/07/2006

A Orde do 6 de abril de 2006, pola que se establecen as bases polas que se rexerá a concesión de subvencións a entidades de iniciativa social para investimento, mantemento e promoción de actividades e programas de servizos sociais e se procede á súa convocatoria (DOG nº 77, do 21 de abril de 2006), establece, no seu artigo 5, un importe total dispoñible para o exercicio 2006 de 3.794.098 A destinado ao financiamento das subvencións que ao abeiro dela poderán ser concedidas aos seus solicitantes sen prexuízo de ulteriores variacións producidas como consecuencia da existencia dunha maior dispoñibilidade orzamentaria.
En consecuencia, como existen dispoñibilidades orzamentarias que poden ser utilizadas para os mesmos fins, cómpre ampliar o importe dos créditos correspondentes ao exercicio 2006 destinados ao financiamento das subvencións que poderán ser concedidas ao abeiro da referida Orde do 6 de abril de 2006, na contía adicional de 682.361,73 A, coa finalidade de facer chegar as ditas subvencións ao maior número de beneficiarios posible en contía suficiente para garantir unha axeitada prestación dos servizos sociais.
Por todo o exposto, e no uso das facultades que me foron conferidas,
DISPOÑO:
Artigo único.
1. Amplíase o importe total correspondente ao exercicio 2006 destinado ao financiamento das subvencións que se van conceder ao abeiro da Orde do 6 de abril de 2006, pola que se establecen as bases polas que se rexerá a concesión de subvencións a entidades de iniciativa social para investimento, mantemento e promoción de actividades e programas de servizos sociais e se procede á súa convocatoria, nas seguintes contías e aplicacións orzamentarias:
05.31.212D.480.0 por importe de 682.361,73 A.
2. Esta modificación non afecta o prazo establecido na referida orde para a presentación de solicitudes.
Disposición derradeira
Única.-Esta disposición entrará en vigor o día seguinte ao da súa publicación.
Santiago de Compostela, 21 de xuño de 2006.
Anxo Manuel Quintana González
Vicepresidente da Igualdade e do Benestar
ORDE do 19 de xuño de 2006 pola que se aproba o expediente de desafectación do dominio público comunal dun ben do concello de Larouco para a súa conversión en patrimonial.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 03/07/2006

O Concello de Larouco acordou iniciar un expediente para alterar a cualificación xurídica dun predio rústico, de 105,21 hectáreas, dentro do monte comunal As Carballeiras ou Monte Seixas, desafectándoa do seu carácter comunal para a súa cualificación como ben inmoble patrimonial. O predio encontrábase incluído no libro inventario de bens do concello con natureza de monte comunal e cualificación urbanística de rural; así mesmo, estaba inscrita no Rexistro da Propiedade da Pobra de Trives e non foi obxecto de aproveitamento comunal durante máis de dez anos.
O procedemento, no cal se acredita a súa oportunidade e legalidade, deu cumprimento aos requisitos exixidos na lexislación vixente, concretamente nos artigos 81.1º da Lei 7/1985, do 2 de abril, reguladora das bases de réxime local, 269 da Lei 5/1997, do 22 de xullo, de Administración local de Galicia, 8 e 100 do Real decreto 1372/1986, do 13 de xuño, polo que se aproba o Regulamento de bens das entidades locais e 78.1º do Real decreto lexislativo 781/1986, do 18 de abril, polo que se aproba o texto refundido de disposicións legais vixentes en materia de réxime local, e seguiu os trámites que a seguir se indican:
Primeiro.-O Pleno do Concello de Larouco, en sesión celebrada o 24 de febreiro de 2006, acordou aprobar inicialmente, por maioría absoluta do seu número legal de membros, a alteración da cualificación xurídica do predio rústico, de 105,21 hectáreas, dentro do monte comunal As Carballeiras ou Monte Seixas.
Segundo.-O expediente e o acordo municipal expuxéronse a información pública polo prazo dun mes mediante anuncio no BOP de Ourense número 58, do 11 de marzo, sen que se tivesen producido alegacións.
Terceiro.-Mediante escrito do 12 de abril, o alcalde remitiu o expediente de desafectación á comunidade autónoma para a súa aprobación definitiva.
A Consellería de Presidencia, Administracións Públicas e Xustiza ten atribuída a competencia na materia, ao abeiro do Real decreto 1014/1979, do 13 de febreiro, artigo 1.8º.4, e do Decreto 27/1979, do 9 de xuño, artigo 4.18º, en relación co Decreto 578/2005, do 29 de decembro, polo que se establece a súa estrutura orgánica.
Por todo isto, esta consellería
DISPÓN:
Aprobar o expediente, incoado polo Concello de Larouco, de desafectación do dominio público comu
nal, para a súa conversión en ben patrimonial do predio rústico, de 105,21 hectáreas, dentro do monte comunal As Carballeiras ou Monte Seixas.
Santiago de Compostela, 19 de xuño de 2006.
José Luis Méndez Romeu
Conselleiro de Presidencia, Administracións Públicas e Xustiza
CONSELLERÍA DE POLÍTICA TERRITORIAL, OBRAS PÚBLICAS
E TRANSPORTES
DECRETO 104/2006, do 22 de xuño, polo que se regula a colaboración das entidades de crédito na recadación dos ingresos xestionados pola Consellería de Economía e Facenda.
CONSELLERÍA DE ECONOMÍA E FACENDA — I. DISPOSICIÓNS XERAIS — 30/06/2006

A Lei 58/2003, do 17 de decembro, xeral tributaria, baséase, entre outros principios, nos de eficacia e limitación de custos indirectos derivados do cumprimento de obrigas formais.
Ata agora determinados ingresos tiñan que se realizar necesariamente no Servizo de Caixa das delegacións territoriais da Consellería de Economía e Facenda e nas oficinas liquidadoras de distrito hipotecario.
Esta mecánica de ingreso ocasionaba dificultades na xestión recadatoria dos tributos e outros ingresos de dereito público, polo que se considera necesario modificar o procedemento de ingreso, de forma que, a partir da entrada en vigor deste decreto, o pagamento das débedas tributarias e outros ingresos de dereito público xestionados pola Consellería de Economía e Facenda se poidan realizar a través das entidades de crédito autorizadas para colaborar na recadación.
No entanto, para que poidan seguir realizándose nas dependencias das delegacións territoriais da Consellería de Economía e Facenda aqueles ingresos que con anterioridade se realizaban no Servizo de Caixa, posibilítase a existencia dunha oficina dunha das entidades autorizadas para colaborar na recadación.
Por todo iso, por proposta do conselleiro de Economía e Facenda, logo de deliberación do Consello da Xunta de Galicia na súa reunión do día vinte e dous de xuño de dous mil seis,
DISPOÑO:
Artigo 1º.-Ingresos da Consellería de Economía e Facenda nas entidades colaboradoras.
O pagamento das débedas tributarias e outros ingresos de dereito público xestionados pola Consellería de Economía e Facenda poderá realizarse a través de calquera das entidades de crédito autorizadas por aquela para colaborar na recadación.
Artigo 2º.-Ingresos nas delegacións territoriais.
Nas delegacións territoriais que determine a Consellería de Economía e Facenda poderá haber unha oficina dunha entidade colaboradora, que asumirá, ademais das propias, as funcións que se determinen no correspondente convenio coa consellería.
Disposición derrogatoria
Derrógase o Decreto 243/1992, do 30 de xullo, polo que se estableceu o Servizo de Caixa das delegacións territoriais da Consellería de Economía e Facenda a través de entidades financeiras.
Disposicións derradeiras
Primeira.-Autorízase o conselleiro de Economía e Facenda para que dite as disposicións necesarias en desenvolvemento do establecido neste decreto e para subscribir os convenios a que se refire o artigo 2º.
Segunda.-Este decreto entrará en vigor o día 6 de xullo de 2006.
Santiago de Compostela, vinte e dous de xuño de dous mil seis.
Emilio Pérez Touriño
Presidente
José Ramón Fernández Antonio
Conselleiro de Economía e Facenda
CORRECCIÓN de erros.-Orde do 20 de xuño de 2006 pola que se procede á modificación da do 12 de agosto de 2005, sobre delegación de competencias no secretario xeral.
CONSELLERÍA DO MEDIO RURAL — III. OUTRAS DISPOSICIÓNS — 04/07/2006

Advertido erro na versión en galego da orde publicada no Diario Oficial de Galicia nº 120, do venres 23 de xuño de 2006, cómpre facer a seguinte corrección:
Na páxina 10.137, no artigo 1º, onde di: «pasando a denominarse Orde do 20 de xuño de 2006, sobre delegación de competencias nos distintos órganos da consellería», debe dicir: «pasando a denominarse orde sobre delegación de competencias nos distintos órganos da consellería».
ORDE do 15 de xuño de 2006 pola que se declara de interese galego a Fundación Pro-Patrimonio Rois e se ordena a súa inscrición no Rexistro de Fundacións de Interese Galego.
CONSELLERÍA DE CULTURA E DEPORTE — III. OUTRAS DISPOSICIÓNS — 29/06/2006

Con data do 6 de xuño de 2006 foi publicada no Diario Oficial de Galicia a orde da Consellería de Presidencia, Administracións Públicas e Xustiza, do 18 de maio de 2006, pola que se clasifica de interese cultural a Fundación Pro-Patrimonio Rois, adscribíndoa á Consellería de Cultura e Deporte, que exercerá plenamente o protectorado sobre ela.
Esta fundación, de acordo co establecido no artigo 6 dos seus estatutos, ten como obxecto o estudo, catalogación, restauración e protección do patrimonio cultural situado na área territorial que abrangue o concello de Rois.
Por iso, en virtude das competencias que me confire o artigo 34 da Lei 1/1983, do 22 de febreiro, reguladora da Xunta e do seu presidente, e segundo o establecido no artigo 8 da Lei 7/1983, do 22 de xuño, de réxime das fundacións de interese galego, modificada pola Lei 11/1991, do 8 de novembro, e no artigo 32.3º a) do Regulamento de organización e funcionamento do protectorado das fundacións de interese galego, aprobado polo Decreto 248/1992, do 18 de xuño,
DISPOÑO:
Primeiro.-Declarar de interese galego a Fundación Pro-Patrimonio Rois xa que os seus estatutos cumpren as prescricións que, para tal efecto, sinala a vixente lexislación en materia de fundacións de interese galego.
Segundo.-Ordenar a inscrición da Fundación Pro-Patrimonio Rois no Rexistro de Fundacións de Interese Galego da Consellería de Cultura e Deporte, para os efectos constitutivos que sinala a Lei 7/1983,
do 22 de xuño, de réxime das fundacións de interese galego, modificada pola Lei 11/1991, do 8 de novembro.
Terceiro.-Esta fundación queda sometida ao disposto na normativa de xeral aplicación, en especial, á obriga de darlles publicidade suficiente ás súas actividades e á ausencia de ánimo de lucro na prestación dos seus servizos. Tamén queda obrigada a renderlle contas anualmente ao protectorado e a xustificar, a través dunha memoria anual, o cumprimento da finalidade fundacional, así como a presentar o proxecto de orzamento, con anterioridade ao inicio do exercicio económico para o que se formula e a solicitar as preceptivas autorizacións do protectorado.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 15 de xuño de 2006.
Ánxela Bugallo Rodríguez
Conselleira de Cultura e Deporte
ORDE do 23 de xuño de 2006 pola que se abre un novo prazo de presentación de solicitudes das axudas en réxime de concorrencia competitiva para a renovación do parque de tractores da Comunidade Autónoma de Galicia, establecidas na Orde do 19 de abril de 2006.
CONSELLERÍA DO MEDIO RURAL — III. OUTRAS DISPOSICIÓNS — 29/06/2006

Dada a necesidade de fomentar a introdución na agricultura de novos tractores fiables, seguros, que garantan unha mellora nas condicións de traballo dos agricultores, con alta tecnoloxía para atender os requirimentos da agricultura moderna, é dicir, máis eficientes enerxeticamente e que permitan unha redución das emisións contaminantes, cómpre ampliar o prazo de presentación de solicitudes para continuar subvencionando o achatarramento de tractores antigos sempre que vaia acompañado da compra dun tractor novo.
O Real decreto 178/2005, do 18 de febreiro, establecía como data límite de presentación das solicitudes o día 30 de abril. Mediante o Real decreto 585/2006, do 12 de maio, modificábase a disposición adicional terceira do antedito Real decreto 178/2005, facultando o Ministerio de Agricultura, Pesca e Alimentación para modificar o prazo máximo para a presentación das solicitudes destas axudas.
Dado que o ministerio exerceu esta potestade lexislativa de modificar o prazo de presentación das solicitudes a través da Orde APA/1925/2006, do 12 de xuño (BOE do 17 de xuño), cómpre publicar para o ámbito da Comunidade Autónoma de Galicia a apertura dun novo prazo de presentación das solicitudes neste mesmo sentido. Polo tanto,
DISPOÑO:
Artigo único.-As solicitudes de axuda correspondentes ao ano 2006, previstas no Real decreto 178/2005, do 18 de febreiro, e na Orde do 19
de abril de 2006, poderán presentarse desde o día seguinte ao da publicación desta orde, ata o día 18 de xullo de 2006 inclusive, nos medios previstos no artigo 38.4º da Lei 30/1992, do 26 de novembro, e preferentemente nas oficinas agrarias comarcais ou nas delegacións provinciais da Consellería do Medio Rural.
Disposición derradeira
Única.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 23 de xuño de 2006.
Alfredo Suárez Canal
Conselleiro do Medio Rural
RESOLUCIÓN do 22 de xuño de 2006, da Secretaría Xeral de Comunicación, sobre delegación de competencias do secretario xeral de Comunicación no director xeral de Comunicación Audiovisual.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 29/06/2006

A actividade administrativa da Secretaría Xeral de Comunicación leva consigo unha concentración de funcións no seu titular que aconsella, dado o seu volume, recorrer á delegación de competencias no director xeral de Comunicación Audiovisual, sen esquecer o debido respecto aos principios que informan a actividade administrativa e que a nosa Constitución recolle no seu artigo 103.1º.
A delegación de competencias permite a axilización administrativa necesaria que redunda en beneficio tanto da Administración como dos administrados, dentro do máis rigoroso respecto das garantías xurídicas que a tutela dos intereses públicos exixe.
Na súa virtude, facendo uso das facultades que me confiren, por desconcentración, a disposición adicional segunda do Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, o artigo 72.4º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, o artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, e demais disposicións de xeral aplicación,
RESOLVO:
Artigo 1º
Deléganse no director xeral de Comunicación Audiovisual as seguintes competencias:
a) Ata un importe de 12.020 euros, autorizar e dispoñer os gastos xerais dos servizos da Dirección Xeral de Comunicación Audiovisual, así como o seu compromiso e liquidación, solicitando da Consellería de Economía e Facenda a ordenación dos pagamentos, agás respecto dos créditos do capítulo I.
b) Ata un importe de 60.000 euros, recoñecer obrigas e formular propostas de pagamento dos gastos xerais dos servizos da Dirección Xeral de Comunicación Audiovisual, solicitando da Consellería de Economía e Facenda a ordenación dos pagamentos, agás respecto dos créditos do capítulo I.
O exercicio do sinalado nas letras anteriores comporta o asinamento das resolucións que precisen os procedementos de tramitación.
Artigo 2º
As resolucións administrativas que se adopten facendo uso das delegacións contidas nesta resolución farán constar expresamente esta circunstancia e considéranse ditadas polo órgano delegante.
Artigo 3º
En calquera momento, o secretario xeral poderá revogar o exercicio das competencias que son delegadas por esta resolución, das que quedan excluídas, en todo caso, os supostos previstos no artigo 13.2º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Artigo 4º
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de xuño de 2006.
Juan Fernando Salgado García
Secretario xeral de Comunicación
ORDE do 14 de xuño de 2006 pola que se autoriza o cambio de titularidade e de denominación do centro privado Caja de Ahorros Municipal de Vigo (Pontevedra).
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 04/07/2006

Examinado o expediente presentado polo centro privado Caja de Ahorros Municipal de Vigo, no que solicita o cambio de titularidade e de denominación do devandito centro.
Resultando que a titularidade do devandito centro privado corresponde a Caja de Ahorros Municipal de Vigo.
Tendo en conta que o expediente foi tramitado pola Delegación Provincial da Consellería de Educación e Ordenación Universitaria de Pontevedra, que se emite cos informes correspondentes.
Vistos o Decreto 133/1995, do 10 de maio (DOG do 22 de maio), sobre autorización de centros docentes privados para impartir ensinanzas de réxime xeral non universitarias e a Orde do 20 de setembro de 1995 (DOG do 15 de decembro) que o desenvolve.
Considerando que se cumpriron neste expediente os requisitos exixidos pola normativa vixente nesta materia.
Esta consellería, por proposta da Dirección Xeral de Ordenación e Innovación Educativa,
DISPÓN:
Primeiro.-Autorizar o cambio de titularidade do centro privado Caja de Ahorros Municipal de Vigo, código 36010496, a favor de Caixanova, con todos os dereitos e obrigas contraídas polo cesionista Caja de Ahorros Municipal de Vigo, sen prexuízo das responsabilidades que puidesen recaer sobre o anterior titular do centro por actos ou omisións realizados antes do cambio de titularidade que se autoriza.
O cambio de titularidade non afectará o réxime de funcionamento do centro.
Segundo.-Autorizar o cambio de denominación do centro privado Caja de Ahorros Municipal de Vigo, que pasa a denominarse centro privado Caixanova, segundo os datos que se relacionan no anexo desta orde.
Terceiro.-Esta orde deixa sen efecto a Orde do 5 de maio de 2006, pola que se autoriza o cambio de denominación do CEP Caixa de Aforros de Vigo, publicada no Diario Oficial de Galicia do 1 de xuño de 2006.
Contra esta orde, que esgota a vía administrativa, os interesados poderán interpoñer recurso potestativo de reposición perante a conselleira de Educación e Ordenación Universitaria, no prazo dun mes, a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, modificada pola Lei 4/1999 (BOE do 14 de xaneiro), de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, da xurisdición contencioso-administrativa.
Santiago de Compostela, 14 de xuño de 2006.
Laura Sánchez Piñón
Conselleira de Educación e Ordenación Universitaria
ANEXO
Provincia: Pontevedra.
Concello: Vigo.
Localidade: Couto.
Enderezo: r/ Filipinas nº 4.
Denominación: centro privado Caixanova.
Titular: Caixanova.
Código do centro: 36010496.
Ensinanzas autorizadas: 6 unidades de educación primaria.
ORDE do 21 de xuño de 2006 pola que se autoriza o cambio de denominación do CEIP Paio Gómez Chariño de Pontevedra.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 04/07/2006

Tendo en conta o artigo 8 punto 1º do anexo do Decreto 374/1996, do 17 de outubro, polo que se aproba o Regulamento das escolas de educación infantil e dos colexios de educación primaria (DOG do 21 de outubro de 1996), así como os correspondentes informes, por proposta da Dirección Xeral de Ordenación e Innovación Educativa, esta consellería
DISPÓN:
Autorizar o cambio de denominación do colexio que no anexo se relaciona.
Santiago de Compostela, 21 de xuño de 2006.
Laura Sánchez Piñón
Conselleira de Educación e Ordenación Universitaria
ANEXO
Provincia: Pontevedra.
Concello: Pontevedra.
Localidade: Pontevedra.
Código do centro: 36019611.
Denominación: colexio de educación infantil e primaria Paio Gómez Chariño.
Nova denominación: colexio de educación infantil e primaria Marcos da Portela.
ORDE do 14 de xuño de 2006 pola que se resolve a cesión de material para o Plan de Salvamento en Praias de Galicia (Sapraga), para misións de protección civil.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 04/07/2006

Por Orde do 3 de marzo de 2006 (DOG nº 53, do 16 de marzo), a Consellería de Presidencia, Admi-
nistracións Públicas e Xustiza ditou normas para a cesión en propiedade de material para o Plan de Salvamento en Praias de Galicia (Sapraga), para misións de protección civil aos concellos e mancomunidades de concellos galegos.
Vista a proposta de resolución da Comisión avaliadora, en aplicación do artigo 7 da Orde do 3 de marzo,
RESOLVO:
Primeiro.-Conceder con cargo á aplicación 06.07.231A.623.0 dos orzamentos xerais da Comunidade Autónoma de Galicia para o ano 2006, a cesión en propiedade de material para o Plan de Salvamento en Praias de Galicia (Sapraga), aos concellos da provincia da Coruña: Ares, Arteixo, Boiro, Cabana de Bergantiños, Camariñas, Carballo, Cariño, Carnota, Cedeira, Cee, Corcubión, A Coruña, Dumbría, Ferrol, Fisterra, A Laracha, Laxe, Malpica, Miño, Noia, Oleiros, Outes, A Pobra do Caramiñal, Ponteceso, Pontedeume, Porto do Son, Rianxo, Ribeira, Sada, Valdoviño; da provincia de Lugo: Barreiros, Burela, Cervo, A Fonsagrada, Foz, Lugo, Ribadeo, Ribas de Sil, O Vicedo, Viveiro, Xove; da provincia de Ourense: Amoeiro, Avión, O Carballiño, Coles, Muíños, Ourense, Ribadavia, A Veiga; e da provincia de Pontevedra: Bueu, Cangas, Catoira, O Grove, A Guarda, Moaña, Poio, Pontecesures, Portas, Redondela, Sanxenxo, Tomiño, Tui, mancomunidade de Val Miñor, Vigo, Vilaboa e Vilagarcía de Arousa.
Segundo.-Notificarlles o contido desta resolución aos concellos e mancomunidades beneficiarios, especificando as condicións particulares que deberán cumprir, e que se formalizará mediante acta en que constará o acordo da cesión e a aceptación do cesionario.
Terceiro.-Contra esta resolución, que esgota a vía administrativa, poderase interpoñer recurso de reposición ante este mesmo órgano, no prazo dun mes, ou recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do seguinte ao da publicación desta orde.
En todo caso, non se poderá interpoñer recurso contencioso-administrativo ata que sexa resolto expresamente ou se produza a desestimación presunta do recurso de reposición.
Santiago de Compostela, 14 de xuño de 2006.
José Luís Méndez Romeu
Conselleiro de Presidencia, Administracións
Públicas e Xustiza
ORDE do 26 de xuño de 2006 pola que se procede ao cesamento dos membros da Comisión de Selección de Investigación.
CONSELLERÍA DE INNOVACIÓN E INDUSTRIA — II. AUTORIDADES E PERSOAL — 04/07/2006

O Decreto 37/1998, do 30 de xaneiro (DOG do 6 de febreiro), creou a Comisión de Selección de
Investigación, establecéndose a súa composición polas ordes, desta consellería, do 11 de marzo de 2003, do 5 de febreiro, e do 21 de abril do 2004.
Como consecuencia da proximidade do inicio dos traballos correspondentes á elaboración das propostas de resolución das accións do Programa de Promoción Xeral da Investigación do Plan Galego de Investigación, Desenvolvemento e Innovación Tecnolóxica e dos cambios organizativos operados na Dirección Xeral de Investigación, Desenvolvemento e Innovación e atendendo á proposta do director xeral, esta consellería
DISPÓN:
O cesamento como membros da Comisión de Selección de Investigación aos que como tal se relacionan de seguido, agradecéndolles os servizos prestados:
Presidente:
José Ramón Leis Fidalgo.
Vogais:
Manuel José Botana Agra, Mercedes Brea López, Diego Cabello Ferrer, María Victoria Carballo-Calero Ramos, Luis Felipe de la Cruz Palomino, Luis Liz Marzán, Jorge Domínguez Martín, Fernando Domínguez Puente, Antonio Figueras Huerta, Antonio García Pino, Ignacio Colominas Ezponda, Ángel Santiago Fernández Castro e Susana García Barros.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 26 de xuño de 2006.
Fernando Xavier Blanco Álvarez
Conselleiro de Innovación e Industria
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA
ORDE do 22 de xuño de 2006 pola que se determina o importe máximo das axudas que se poderán outorgar no exercicio orzamentario de 2006 ao abeiro da disposición adicional sétima do Decreto 18/2006, do 26 de xaneiro, polo que se establecen as axudas públicas en materia de vivenda a cargo da Comunidade Autónoma de Galicia e se regula a xestión das previstas no Real decreto 801/2005, do 1 de xullo, para o período 2005-2008.
CONSELLERÍA DE VIVENDA E SOLO — III. OUTRAS DISPOSICIÓNS — 30/06/2006

O Decreto 18/2006, do 26 de xaneiro, constitúe o marco normativo polo que se establecen as axudas públicas en materia de vivenda a cargo da Comunidade Autónoma de Galicia e se regula a xestión das previstas no Real decreto 801/2005, do 1 de xullo, para o período 2005-2008.
A súa disposición adicional sétima establece unha axuda de 600 A para xente moza adquirente ou promotora para uso propio de vivendas do Plan de Vivenda 2002-2005 para gastos de subrogación ou constitución de hipoteca e outros gastos de entrada, sempre que se dean determinados requisitos.
Así mesmo, dispón que estas axudas se atenderán da forma que será establecida mediante ordes anuais da Consellería de Vivenda e Solo que determinarán
a aplicación do estado de gastos dos orzamentos xerais da Comunidade Autónoma de Galicia.
Por todo o exposto,
DISPOÑO:
Artigo único.-Para os efectos do disposto no punto segundo da disposición adicional sétima do Decreto 18/2006, do 26 de xaneiro, e para dar cobertura aos expedientes que acaden neste exercicio a fase de concesión determínase que:
1. A aplicación do estado de gastos dos orzamentos xerais da Comunidade Autónoma de Galicia para o ano 2006, onde figuran os créditos con cargo aos que serán atendidas as axudas previstas na disposición adicional sétima do Decreto 18/2006, é a 17.02.331A.783.3.
2. O importe máximo destas axudas que se poderán outorgar dentro do exercicio orzamentario de 2006 será de 2.000.400 A.
Disposición derradeira
Única.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de xuño de 2006.
Teresa Táboas Veleiro
Conselleira de Vivenda e Solo